**УПУТСТВO**

**ЗА СПРОВОЂЕЊЕ ИЗБОРА ЗА**

 **НАРОДНЕ ПОСЛАНИКЕ НАРОДНЕ СКУПШТИНЕ,**

**РАСПИСАНИХ ЗА 24. АПРИЛ 2016. ГОДИНЕ**

**- извод -**

# XII. ПРАЋЕЊЕ РАДА ОРГАНА ЗА СПРОВОЂЕЊЕ ИЗБОРА

## Домаћи посматрачи

**Члан 74.**

(1) Заинтересована регистрована удружења чији се циљеви остварују у области избора, којa желе да прате рад органа за спровођење избора за народне посланике подносе пријаву Републичкој изборној комисији до 18. априла 2016. године, на Обрасцу *НПРС-18/16*.

(2) Уз пријаву за праћење рада органа за спровођење избора прилаже се извод из Регистра удружењаи списак лица која се пријављују за посматраче рада органа на спровођењу избора за народне посланике (домаћи посматрачи), на Обрасцу *НПРС-19/16*.

(3) Удружење може за посматрача да пријави само пунолетног држављанина Републике Србије.

(4) Удружење не може за посматрача да пријави кандидата за народног посланика или члана органа и тела ангажованих на спровођењу избора за народне посланике.

(5) За праћење рада Републичке изборне комисије, удружење може да пријави највише два посматрача.

(6) За праћење рада појединог бирачког одбора, удружење може да пријави највише једног посматрача, с тим да један посматрач може да буде пријављен за праћење рада више бирачких одбора.

(7) Испуњеност услова за праћење рада органа на спровођењу избора за народне посланике констатује председавајући на седници Републичке изборне комисије, на основу извештаја Радне групе Републичке изборне комисије за посматраче.

## Страни посматрачи

**Члан 75.**

(1) Заинтересоване међународне и стране организације и удружења која желе да прате рад органа за спровођење избора за народне посланике подносе пријаву Републичкој изборној комисији до 13. априла 2016. године, на Обрасцу *НПРС-20/16*.

(2) Уз пријаву се прилаже и списак лица која се пријављују за посматраче рада органа на спровођењу избора за народне посланике (страни посматрачи), као и списак преводилаца који ће бити у пратњи пријављених посматрача, на Обрасцу *НПРС-21/16*.

(3) Пријаву и списак посматрача, Републичка изборна комисија без одлагања доставља Министарству спољних послова, које је дужно да своје мишљење о пријави достави Републичкој изборној комисији у року од три дана од дана када је пријаву примило.

(4) Ако је мишљење Министарства спољних послова позитивно, Радна група Републичке изборне комисије за посматраче поднеће извештај на седници Републичке изборне комисије.

(5) Испуњеност услова да страни посматрачи прате рад органа на спровођењу избора за народне посланике констатује председавајући на седници Републичке изборне комисије, на основу извештаја Радне групе Републичке изборне комисије за посматраче.

**Члан 76.**

(1) Заинтересовани представници страних држава који желе да прате рад бирачких одбора подносе пријаву Републичкој изборној комисији преко Министарства спољних послова, до 13. априла 2016. године, на Обрасцу *НПРС-20/16*.

(2) Уз пријаву се прилаже и списак лица која се пријављују за посматраче рада бирачких одбора на спровођењу избора за народне посланике (страни посматрачи), као и списак преводилаца који ће бити у пратњи пријављених посматрача, на Обрасцу *НПРС-21/16*.

(3) Министарство спољних послова прослеђује пријаву и списак страних посматрача са мишљењем Републичкој изборној комисији у року од три дана од дана када је пријаву примило.

(4) Ако је мишљење Министарства спољних послова позитивно, Радна група Републичке изборне комисије за посматраче поднеће извештај на седници Републичке изборне комисије.

(5) Испуњеност услова да страни посматрачи прате рад органа на спровођењу избора за народне посланике констатује председавајући на седници Републичке изборне комисије, на основу извештаја Радне групе Републичке изборне комисије за посматраче.

## Овлашћење и акредитације

**Члан 77.**

 (1) По констатацији о испуњености услова за праћење рада органа на спровођењу избора за народне посланике, Републичка изборна комисија подносиоцу пријаве издаје одговарајуће овлашћење, а домаћим и страним посматрачима и преводиоцима одговарајуће акредитације у које се уписују неопходни подаци из списка приложеног уз пријаву.

(2) Трошкове праћења рада органа за спровођење избора за народне посланике сносе подносиоци пријаве чији посматрачи прате изборе.

## Положај посматрача

**Члан 78.**

(1) Посматрачи, као и преводиоци у њиховој пратњи, дужни су да акредитације носе на видном месту.

(2) Органи за спровођење избора за народне посланике су дужни да посматрачима и преводиоцима у њиховој пратњи омогуће несметано праћење сваке изборне радње.

(3) Преводилац нема право да на бирачком месту борави без посматрача у чијој је пратњи.

(4) Републичка изборна комисија и бирачки одбори дужни су да у записницима о свом раду констатују присуство посматрача.

**Члан 79.**

(1) Посматрачи рада Републичке изборне комисије у седишту Републичке изборне комисије дужни су да се крећу у оквиру овлашћења која су добили од Републичке изборне комисије.

 (2) Посматрачи рада бирачког одбора дужни су да поступају по правилима о одржавању реда на бирачком месту.

(3) Бирачки одбор може да удаљи посматрача с бирачког места ако се посматрач не придржава правила о одржавању реда на бирачком месту, ако на бирачком месту користи мобилни телефон или друга средства веза и комуникација, а посебно ако се на било који начин меша у рад бирачког одбора.

 (4) Бирачки одбор је дужан да о удаљењу посматрача и разлозима за удаљење одмах обавести Републичку изборну комисију преко радног тела.

(5) Републичка изборна комисија може да посматрачу одузме акредитацију ако се посматрач не понаша у оквиру својих овлашћења.